b'\n_START_ARTICLE_\nMiha \xc5\xbdargi\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1971 na Medicinski fakulteti v Ljubljani. Strokovno se je izpopolnjeval v Franciji (1976), opravil specializacijo iz otorinolaringologije (1978) in doktoriral na MF v Ljubljani (1984). Leta 1973 se je zaposlil na Kliniki za otorinolaringologijo in cervikofacialno kirurgijo v Ljubljani, na kateri je postal 1987 direktor. Od 1981 deluje tudi na ljubljanski MF, na kateri je od 1994 redni profesor, od 1995 tudi dekan._NEWLINE_O\xc5\xbeje podro\xc4\x8dje delovanja \xc5\xbdargija je kancerologija glave in vratu. Na kliniki je uvedel ve\xc4\x8d sodobnih kirur\xc5\xa1kih in diagnosti\xc4\x8dnih metod, med drugim diagnostiko raka grla z lasersko  izzvano fluoroscenco. Sam ali s sodelavci je v doma\xc4\x8di in tuji strokovni literaturi objavil preko 100 strokovnih in znanstvenih \xc4\x8dlankov. Leta 1992 je organiziral 1. kongres Zdru\xc5\xbeenja otorinolaringologov Slovenije z mednarodno udele\xc5\xbebo. Za svoje organizacijsko delo v medicini je 1999 prejel medaljo Alberta Schweitzerja.'